รัฐบาลไทย-ข่าวทำเนียบรัฐบาล-กรมศุลกากร ชี้แจงข้อวิจารณ์การหาผลประโยชน์จากสินบนนำจับรถยนต์หลบเลี่ยงภาษี
วันอังคารที่ 31 สิงหาคม 2564
กรมศุลกากร ชี้แจงข้อวิจารณ์การหาผลประโยชน์จากสินบนนําจับรถยนต์หลบเลี่ยงภาษี
อธิบดีกรมศุลกากร  ยืนยันการรับมอบรถยนต์ของกลางจากผู้จับกุมเพื่อเก็บรักษา และการจําหน่ายรถยนต์เมื่อคดีสิ้นสุดโดยวิธีการประมูลขายทอดตลาด เป็นไปตามกฎหมายทุกประการ
วันที่ 31 สิงหาคม 2564 นายพชร อนันตศิลป์ อธิบดีกรมศุลกากร กล่าวถึงกรณีที่ “กรุงเทพธุรกิจออนไลน์” ได้นําเสนอบทความ “ผ่าเส้นทางสินบนนําจับรถหรู กลวิธีฟอกผิดเป็นถูก” โดยอ้างอิงถึงการดําเนินการของขบวนการฟอกรถ ที่กล่าวถึงการดําเนินการของกรมศุลกากร ซึ่งในปัจจุบันได้มีมาตรการต่าง ๆ ในการปิดช่องโหว่ต่าง ๆ ทําให้ขบวนการหากินทางนี้หายไปเกือบจะหมดแล้ว โดยชี้แจง ดังนี้
ตาม พ.ร.บ.ศุลกากร กําหนดให้ของที่ยึดไว้ตาม พ.ร.บ.นี้ ผู้จับกุมจะต้องส่งมอบให้พนักงานศุลกากรเพื่อดําเนินการตามกฎหมายต่อไป และเมื่อของตกเป็นของแผ่นดินแล้วให้จําหน่ายตามระเบียบที่กรมศุลกากรกําหนด ซึ่งในกรณีนี้เมื่อเจ้าหน้าที่ตํารวจจับกุมรถยนต์ และส่งมอบให้กรมฯ จึงเป็นหน้าที่ที่กรมฯ จะต้องรับมอบเพื่อเก็บรักษาและดําเนินการจําหน่ายเมื่อคดีสิ้นสุดและรถยนต์ตกเป็นของแผ่นดิน ทั้งนี้ การจําหน่ายรถยนต์ของกลางที่คดีสิ้นสุดแล้ว กรมฯ จะจําหน่ายโดยวิธีประมูลขายทอดตลาด ซึ่งเป็นไปตามนโยบายที่กระทรวงการคลังได้กําหนดไว้ ตั้งแต่ ปี 2521
ในช่วงระยะเวลาที่ผ่านมา กรมศุลกากรได้พัฒนาปรับปรุงการดําเนินงาน โดยนํามาตรการต่าง ๆ มาใช้เพื่อให้การประมูลขายทอดตลาดรถยนต์มีความโปร่งใส ตรวจสอบได้ รักษาผลประโยชน์ในการสร้างรายได้ให้กับภาครัฐ แต่ไม่เอื้อประโยชน์กับขบวนการฟอกรถ (หากมี) โดยมีการดําเนินงาน ดังนี้
1. ในการรับรถยนต์ของกลางนั้น ผู้จับกุมจะต้องมีบันทึกการจับกุม และหนังสือรายงานผลการตรวจสอบของ 7 หน่วยงาน ได้แก่ กองพิสูจน์หลักฐาน กองทะเบียนประวัติอาชญากร กองการต่างประเทศ กรมการค้าต่างประเทศ กรมการขนส่งทางบก ตัวแทนจําหน่ายรถยนต์ และศูนย์เทคโนโลยีและการสื่อสารของกรมศุลกากร ยื่นให้กับเจ้าหน้าที่ศุลกากรพร้อมรถยนต์ของกลาง เพื่อยืนยันว่า รถยนต์ของกลางนั้น ไม่มีประวัติการแจ้งหาย ไม่มีการแก้ไขเลขเครื่องยนต์/ตัวถังรถ ทั้งนี้ เพื่อป้องกันมิให้ขบวนการฟอกรถนํารถยนต์โจรกรรมมาให้เจ้าหน้าที่จับกุม
2.​ ในการจําหน่ายรถยนต์ กรมศุลกากรมีการแต่งตั้งคณะกรรมการจําหน่ายรถยนต์ของกลาง ซึ่งประกอบด้วย ที่ปรึกษา/รองอธิบดี เป็นประธานกรรมการ และมีหน่วยงานต่าง ๆ ที่เกี่ยวข้องเป็นกรรมการ นอกจากนี้ ยังมีการแต่งตั้งอนุกรรมการประเมินราคารถยนต์ของกลาง เพื่อกําหนดราคาประมูลขายทอดตลาด และคณะอนุกรรมการดําเนินการขายทอดตลาด เพื่อพิจารณาในแต่ละขั้นตอนด้วยความรอบคอบก่อนการนําเสนออธิบดีให้ความเห็นชอบ ทั้งนี้ เพื่อให้การประมูลรถยนต์ การกําหนดราคาประมูลรถยนต์ และการดําเนินการประมูล เป็นไปอย่างเที่ยงธรรม ป้องกันการใช้ดุลยพินิจของเจ้าหน้าที่ และสร้างความโปร่งใส และให้สาธารณชนสามารถตรวจสอบการทํางานของกรมศุลกากรได้
3.​ กรมฯ มีนโยบายเปิดกว้างให้สาธารณชนสามารถเข้ามาร่วมการประมูลรถยนต์ เพื่อป้องกันการฮั้วประมูล โดยเฉพาะอย่างยิ่งในปี 2563 ได้กําหนดให้มีการเปิดประมูลทั้งด้วยวาจาที่สถานที่ทําการประมูล ณ กรมศุลกากร ควบคู่กับการประมูลทางออนไลน์สําหรับผู้สนใจซึ่งไม่สามารถเข้าร่วมประมูลที่สถานที่จัดประมูลได้ สามารถร่วมประมูลโดยใช้คอมพิวเตอร์หรือโทรศัพท์มือถือ เข้าร่วมประมูลในช่วงเวลาเดียวกันผู้ประมูลที่สถานที่ประมูล (real time)
4.​ กรมฯ ได้ประกาศให้สาธารณชนทราบล่วงหน้า สําหรับการประมูลรถยนต์ไม่น้อยกว่า 15 วัน และเผยแพร่ผ่านสื่อต่าง ๆ ทั้งทางหนังสือพิมพ์ สื่อออนไลน์ วิทยุ โทรทัศน์ ฯลฯ รวมทั้งเปิดโอกาสให้ผู้สนใจสามารถเข้ามาชมรถยนต์เพื่อตัดสินใจก่อนวันประมูล
5.​ กรมฯ ได้มอบหมายให้บริษัทเอกชนซึ่งมีความเป็นมืออาชีพในการประมูลรถยนต์ เข้ามาเป็นผู้ดําเนินการจัดการประมูลรถยนต์
6.​ ในกรณีที่ชิ้นส่วนสําคัญของรถยนต์ขาดหาย โดยเฉพาะกล่อง ECU รถยนต์คันนั้นจะไม่ถูกนํามาประมูลขาย เพื่อป้องกันมิให้มีผู้หนึ่งผู้ใดถอดกล่องเพื่อกีดกันมิให้ผู้สนใจคนอื่น ๆ เข้าประเมินและกดราคาประมูลรถยนต์เพื่อประโยชน์ของตนเอง
ดังนั้น ในการรับมอบรถยนต์ของกลางจากผู้จับกุมเพื่อเก็บรักษา และการจําหน่ายรถยนต์เมื่อคดีสิ้นสุดโดยวิธีการประมูลขายทอดตลาด จึงเป็นการดําเนินการภายใต้กฎหมายและระเบียบต่าง ๆ ที่เกี่ยวข้อง โดยกรมศุลกากรมีการกําหนดมาตรการต่าง ๆ เพื่อให้เกิดความมั่นใจว่ากระบวนการประมูลขายทอดตลาดรถยนต์จะมีความโปร่งใส ตรวจสอบได้ รักษาผลประโยชน์ในการสร้างรายได้ให้กับภาครัฐ แต่จะไม่เอื้อประโยชน์กับขบวนการฟอกรถ ทั้งนี้ หากปรากฏว่ามีเจ้าหน้าที่ผู้หนึ่งผู้ใดเข้าไปมีส่วนร่วมในขบวนการฟอกรถ กรมฯ พร้อมที่จะพิจารณาความผิดและดําเนินการทั้งทางวินัย ทางละเมิดและทางอาญา อย่างจริงจัง และเด็ดขาดต่อไป